奉和滁州九咏九首 遊琅琊山
作者：曾鞏
朝代：宋

paragraphs: 飛光洗積雪，南山露崔嵬。
長淮水未綠，深塢花已開。
遠聞山中泉，隠若冰谷摧。
初誰愛蒼翠，排空結樓臺。
䡾䡾架梁棟，輝輝刻瓊瑰。
先生鸞鳳姿，未免燕雀猜。
飛鳴失其所，徘徊此山隈。
萬事於人身，九州一浮埃。
所要挾道德，不愧丘與回。
先生逐二子，誰能計垠崖。
所懷雖未寫，所適在歡咍。
爲語幕下士，殷勤羞甕醅。